Ranet igjen!

Ronny Ramberg

28. juni 2013 09:34 Sist oppdatert 28. juni 2013

Alle mine sønner er blitt utsatt for ran her i byen, med alt fra pistol til trussel om vold og kniv. Gjerningsmennene har vært innvandrer- ungdommer, skriver Ronny Ramberg. Stein J. Bjørge (illustrasjon)

I vårt nærmiljø, der vi skal være trygge og ha det bra, ble min sønn truet med kniv og fratatt mobilen.

I vår familie har vi fire gutter. Alle er de blitt utsatt for ran her i Oslo, med alt fra pistol til trussel om vold og kniv. Gjerningsmennene har vært ungdom ned innvandrerbakgrunn. Sent lørdag kveld ble igjen en av guttene i familien ranet, og det på bussholdeplassen utenfor der vi bor. I vårt eget nærmiljø, der vi skal være trygge og ha det bra, ble han truet med bruk av kniv og ble en mobil fattigere.

Telefonen kan kjøpes igjen, selv om det er svært frustrerende at dette skjer gang på gang. Mer tragisk er det at våre gutter ikke føler seg trygge i sitt eget miljø og at innvandrerhatet ulmer under samtalene vi har hatt i etterkant, noe jeg faktisk har full forståelse for.

Blinde politikere

Dette er ikke enestående tilfeller, det blir bare så mye verre når det er ens egne barn som er de involverte, og maktløsheten blir desto større. Hadde de vært yngre ville vi flyttet ut av byen vi er så glad i. Byen som til de grader er blitt forsømt av politikere som er både blinde og døve. Hva vet de egentlig om det som skjer utenfor de flotte flerkulturelle arrangementene der de kan sole seg i glansen av det de har bevilget penger til. Spør etnisk norsk ungdom om de føler seg trygg i sin egen by, svaret får kanskje politikerne til å våkne.

Integrering

Ronny Ramberg

Selv har jeg jobbet med skilek rettet mot innvandrerbarn og opplevd fantastiske foreldre og barn som viser omsorg og glede overfor andre og som gjør alt for å integreres i det norske samfunnet. Derfor er nedturen så mye større når noen få gir blanke i våre lover og starter på en kriminell løpebane i veldig ung alder, og får lov til det! Hvor lenge har vi hørt om disse gjengene som raner våre barn? Er det slik at vi må ty til et Fremskrittsparti i regjering for å få orden på ungdomsgjengene og deres herjinger?Det jeg føler er aller verst, er foreldrene som er helt fraværende og ikke aner hva deres unge driver med om kvelden. Antagelig er de språklig svake og har lite kontakt med verden rundt seg. Med våre folkevalgtes krav til integrering kan vi kanskje ikke forvente oss noe annet. Denne gang kom politiet, men hva får de gjort hvis de får tak i gjerningsmennene? Antagelig ingen ting.

Borgervern er vel ikke noe vi ønsker oss, men det hører med til historien at undertegnede sprang ut i natten etter ranerne, og de skal være glad for at jeg ikke fant dem!